訪南岩一滴泉
作者：韓淲
朝代：宋

paragraphs: 僧逃寺已摧，唯餘舊堂殿。
顛倒但土木，彷彿昔所見。
山寒少陽燄，崖冷盡冰線。
曾無五六年，驟覺荒凉變。
遺基尚可登，一滴泉自濺。
憶昨淳熙秋，諸老所閑燕。
晦庵持節歸，行李自畿甸。
來訪吾翁廬，翁出成飲餞。
因約徐衡仲，西風過遊衍。
辛師倏然至，載酒具殽膳。
四人語笑處，識者知歎羨。
摩挲題字在，苔蘚忽侵徧。
壬寅到庚申，風景過如箭。
驚心半存沒，歷覽步徐轉。
回思勸耕地，嘗著郡侯宴。
今亦不能來，草木漫葱蒨。
人間之廢壞，物力費營繕。
不如姑付之，猿鳥自啼囀。